### Beslutninger

Byrådet kunne ikke tiltræde forslaget i byrådets møde den 10. september 2025.

Radikale Venstres og Moderaternes byrådsgrupper henholdt sig til deres oprindelige forslag.

###

BESLUTNINGSFORSLAG RV OG M

Vi har igennem mere end to årtier haft en ambition om at bringe byen og vandet nærmere hinanden, og gøre det muligt for borgerne at komme helt ned til kajkanten. Især med professor Brian Lassen vinderprojekt om de bynære havnearealer som fundament, er der skabt et attraktivt byliv ved havnen.

Mellemarmen på [adresse] trækker imidlertid ned i bymiljøet, fordi den fungerer som en fysisk og visuel barriere mod vandet, mangler liv og attraktive funktioner, er præget af sin oprindelse som industriområde og dermed ikke tilpasset rekreative byrum, samt opleves æstetisk disharmonisk i havnens samlede helhedsudtryk.

Mellemarmen er den industrielle mur vi ser på fra det rekreative strøg ved kajkanten, og det er det vores gæster der ankommer til byen med krydstogtskibe mødes af, når de lægger til kaj. Det er uattraktivt og står i modsætning til den oplevelse vi gerne vil give Aarhusianerne og vores gæster.

Mellemarmen udgør en naturlig akse, der strækker sig fra det yderste bolværk og videre over [adresse], [adresse] til Sydhavnskvartet, hvorved vi skaber en ramme om Bassin 1 og 2, som samtidig kan skabe sammenhæng mellem byen og vandet.

Radikale Venstre og Moderaterne foreslår, at der arbejdes videre på ambitionerne for de bynære havnearealer derved, at der laves en udviklingsplan for mellemarmen, der i samarbejde med lejerne, MKB og MTM forbereder for en konvertering af arealerne til kultur- og bylivsfunktioner. Udfordringer, positive effekter og synergier bedes belyst i et notat.

På vegne af

Vagn Overgaard, Radikale Venstre, og Inga Lind, Moderaterne.